[image: image1.png]









Europska avenija 9
31000 Osijek, Hrvatska

T +385 31 251 280
OIB: 19872442344

www.mlu.hr
e-mail: mlu@mlu.hr   

NACRT
P R A V I L N I K 

O PROVEDBI POSTUPAKA
JEDNOSTAVNE NABAVE
Osijek, srpanj 2026. godine

NACRT
Temeljem članka 15. stavak 2. Zakona o javnoj nabavi ("Narodne novine" broj 120/16, 114/22 i 48/26) i članka 39. stavak 1. točka 2. Statuta Muzeja likovnih umjetnosti, Upravno vijeće Muzeja likovnih umjetnosti donijelo je na sjednici održanoj ……………………….2026. godine 
P R A V I L N I K 
o provedbi postupaka jednostavne nabave 
I. OPĆE ODREDBE 
Predmet i svrha Pravilnika

Članak 1.
Ovim se Pravilnikom o provedbi postupaka jednostavne nabave (u daljnjem tekstu: Pravilnik) uređuju pravila, uvjeti i postupci nabave roba i usluga procijenjene vrijednosti manje od 50.000,00 eura, odnosno nabave radova procijenjene vrijednosti manje od 100.000,00 eura (u daljnjem tekstu: jednostavna nabava) čiji je naručitelj Muzej likovnih umjetnosti (u daljnjem tekstu: MLU) te način komunikacije s gospodarskim subjektima, osiguravanje pravne zaštite putem prigovora te dokumentiranje i čuvanje dokumentacije o provedenim postupcima, sukladno odredbama Zakona o javnoj nabavi ("Narodne novine" broj 120/16, 114/22 i 48/26, u daljnjem tekstu: ZJN).
Za nabave iz stavka 1. ovoga članka ne postoji obveza provedbe postupaka javne nabave prema ZJN. 
Procijenjena vrijednost nabave iz stavka 1. ovog Pravilnika određuje se odgovarajućom primjenom odredbi ZJN.
Procijenjena vrijednost jednostavne nabave iskazuje se uvijek bez poreza na dodanu vrijednost (PDV). Naručitelj ne smije dijeliti procijenjenu vrijednost nabave s namjerom izbjegavanja primjene propisanih postupaka. Predmeti nabave procijenjene vrijednosti jednake ili veće od zakonskog praga unose se u Plan nabave MLU.

Svrha ovoga Pravilnika je osigurati učinkovito, transparentno i ekonomično trošenje sredstava naručitelja, poticanje tržišnog natjecanja među gospodarskim subjektima te dosljednu primjenu načela javne nabave i sprječavanje sukoba interesa u postupcima jednostavne nabave.
Odredbe ovoga Pravilnika ne primjenjuju se na nabave koje su izuzete od primjene ZJN, sukladno odredbama ZJN. 
Članak 2.

Jednostavna nabava iz članka 1. ovog Pravilnika može se bez prethodne procedure utvrđene ovim Pravilnikom, provesti temeljem poslovne kartice, izravnim ugovaranjem temeljem jedne ponude, odnosno narudžbenice, ili sklapanjem ugovora, za postupke kako slijedi:

1. koji su ZJN određeni kao izuzeće od njegove primjene

2. koji se izvršavaju temeljem već sklopljenih ugovora, sporazuma ili zakonskih obveza naručitelja, a koja se odnose osobito na zakupnine, komunalne usluge, obvezne članarine te druga slična plaćanja koja proizlaze iz već preuzetih ugovornih ili zakonskih obveza naručitelja, 
3. za pojedinačne nabave procijenjene vrijednosti manje ili jednake 12.000,00 eura, 
4. koji se provode radi žurne ili neodgodive potrebe, a koje naručitelj nije mogao unaprijed predvidjeti, ako bi zbog vremena potrebnog za provođenje redovite procedure prema ovome Pravilniku, provođenje postupka onemogućilo pravodobno izvršenje obveza MLU ili uzrokovalo štetu u obavljanju njegove djelatnosti,

5. ukoliko u postupku jednostavne nabave ne pristigne niti jedna ponuda,

6. za plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima, 
7. za troškove službeni putovanja, uključujući troškove hotelskog smještaja, prijevoza i dnevnica, usluga cateringa te usluga oglašavanja na web portalima i prevoditeljskih usluga,
8. za nabavu usluga izrade promidžbenih tekstova i njihova objava u specijaliziranim časopisima ili drugim medijima,

9. za pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera,

10. za nabave protokolarnih, promotivnih i reklamnih poklona,

11. za nabave cvijeća i cvjetnih aranžmana,

12. za nabave potrošnog materijala za nepredviđene sanacije opreme i objekata.
Pojmovi
Članak 3.

U smislu ovoga Pravilnika pojedini pojmovi imaju sljedeće značenje: 

1. EOJN RH – Elektronički oglasnik javne nabave Republike Hrvatske, 

2. modul jednostavne nabave – modul EOJN RH putem kojega se provode postupci jednostavne nabave, 

3. opći akt – ovaj Pravilnik kao opći akt MLU u smislu članka 15. stavka 2. ZJN, 

4. ovlaštena osoba naručitelja – osoba koja provodi postupak jednostavne nabava i koja, kada je to propisano ZJN i pravilnikom kojim se uređuje izobrazba u području javne nabave, posjeduje važeći certifikat iz područja javne nabave, 

5. zahtjev za pokretanje nabave – zahtjev kojim se inicira pokretanje postupka. 

Provedba postupka i ovlaštene osobe

Članak 4.

Pripremu i provedbu postupka jednostavne nabave u MLU obavlja stručni suradnik za računovodstvo i javnu nabavu, kao ovlaštena osoba naručitelja. 

Postupak planiranja nabava roba, radova i usluga započinje donošenjem Plana nabave roba, radova i usluga Muzeja za tekuću kalendarsku godinu (u daljnjem tekstu: Plan nabave).

Postupak jednostavne nabave ne može biti proveden ako je jednostavna nabava nije predviđena planom nabave. U tom slučaju, potrebno je napraviti izmjenu/dopunu plana nabave. 
Sprječavanje sukoba interesa 

Članak 5.
Na sve postupke jednostavne nabave koji se provode na temelju ovoga Pravilnika na odgovarajući način primjenjuju se odredbe članaka 75. do 83. ZJN kojima se uređuju sprječavanje, prepoznavanje i uklanjanje sukoba interesa.

Predstavnici naručitelja iz članka 76. stavka 2. ZJN, kao i ovlaštena osoba naručitelja koja sudjeluje u pripremi i provedbi postupka jednostavne nabave, dužni su potpisati izjavu o postojanju ili nepostojanju sukoba interesa s gospodarskim subjektima u smislu članaka 76. i 77. ZJN. 

U slučaju saznanja o postojanju sukoba interesa, predstavnik naručitelja odnosno ovlaštena osoba naručitelja obvezna je odmah, a najkasnije dan nakon saznanja, izuzeti se iz provedbe postupka i o tome obavijestiti čelnika naručitelja, koji postupa sukladno članku 81. Zakona. 

Muzej vodi i ažurira popis gospodarskih subjekata s kojima je predstavnik naručitelja u sukobu interesa te isti objavljuje na internetskim stranicama naručitelja sukladno članku 80. ZJN. 

Načela javne nabave i njihova primjena 

Članak 6.
Naručitelj je u provedbi postupaka jednostavne nabave obvezan poštivati načela javne nabave iz članka 4. ZJN, a osobito načela tržišnog natjecanja, jednakog tretmana, zabrane diskriminacije, transparentnosti i razmjernosti. 
Načelo tržišnog natjecanja primjenjuje se na način da naručitelj, kad god je to moguće i razumno s obzirom na predmet nabave, osigurava sudjelovanje većeg broja gospodarskih subjekata, osobito: 
· upućivanjem poziva za dostavu ponuda većem broju gospodarskih subjekata, 
· javnom objavom postupka jednostavne nabave kada je to propisano ovim Pravilnikom, 
· izbjegavanjem neopravdanih tehničkih specifikacija ili uvjeta koji bi mogli neopravdano ograničiti tržišno natjecanje. 
Načelo jednakog tretmana i zabrane diskriminacije primjenjuje se na način da naručitelj svim gospodarskim subjektima osigurava jednake uvjete sudjelovanja u postupku jednostavne nabave, osobito: 
- dostavljanjem istih informacija svim zainteresiranim gospodarskim subjektima, 
- objavom pojašnjenja i dopuna dokumentacije o nabavi na način koji osigurava da su dostupne svim gospodarskim subjektima pod jednakim uvjetima, 
- izbjegavanjem tehničkih specifikacija ili uvjeta koji neopravdano pogoduju određenom gospodarskom subjektu. 
Načelo transparentnosti primjenjuje se osiguravanjem jasnoće i dostupnosti informacija o postupku jednostavne nabave, osobito kroz: 
- jasno i nedvojbeno definiranje predmeta nabave i uvjeta postupka u pozivu za dostavu ponuda, 
- pravodobno davanje pojašnjenja ili dopuna dokumentacije o nabavi, 
- dokumentiranje svih radnji u postupku jednostavne nabave, 
- javnu objavu postupaka jednostavne nabave kada je to propisano ovim Pravilnikom. 
Ako naručitelj tijekom postupka jednostavne nabave izmijeni ili dopuni uvjete postupka ili dokumentaciju o nabavi na način koji može utjecati na pripremu ponuda, dužan je:
- pravodobno obavijestiti sve gospodarske subjekte koji sudjeluju u postupku, 
- prema potrebi produljiti rok za dostavu ponuda kako bi gospodarski subjekti imali dovoljno vremena za pripremu ili prilagodbu ponuda. 
Načelo razmjernosti primjenjuje se na način da uvjeti sposobnosti gospodarskih subjekata, tehničke specifikacije, rokovi i drugi zahtjevi budu razmjerni predmetu nabave, njegovoj procijenjenoj vrijednosti i složenosti te da ne predstavljaju neopravdanu prepreku tržišnom natjecanju. 
Naručitelj je obvezan planirati i provoditi nabavu na način kojim se sprječava neopravdano dijeljenje predmeta nabave s ciljem izbjegavanja primjene ZJNa ili odredbi ovoga Pravilnika. 
Sve radnje u postupku jednostavne nabave moraju biti primjereno dokumentirane, uključujući osobito: poziv za dostavu ponuda, zaprimljene ponude, pojašnjenja i dopune dokumentacije, zapisnik o pregledu i ocjeni ponuda te odluka o odabiru ili poništenju postupka. 
Osobe koje sudjeluju u pripremi i provedbi postupaka jednostavne nabave dužne su postupati zakonito, nepristrano i profesionalno te su odgovorne za zakonito, transparentno i učinkovito provođenje postupaka u skladu sa ZJN i ovim Pravilnikom. 
Razgraničenje postupaka prema vrijednosti 
Članak 7.
Postupci jednostavne nabave i njihova provedba razlikuju se s obzirom na procijenjenu vrijednost jednostavne, nabave kako slijedi: 
1. postupci procijenjene vrijednosti manje ili jednake 12.000,00 eura, postupci izravnog ugovaranja, 
2. postupci procijenjene vrijednosti jednake ili veće od 12.000,00 eura, a manje ili jednake 15.000,00 eura, postupci nabave s pozivom odabranim gospodarskim subjektima, 
3. postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake 45.000,00 eura za radove, postupci nabave u modulu EOJN RH s pozivom odabranim gospodarskim subjektima, 
4. postupci procijenjene vrijednosti veće od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove, postupci s obveznom javnom objavom u modulu jednostavne nabave EOJN RH. 
Postupci procijenjene vrijednosti do 12.000,00 eura 
Članak 8.
Za provedbu postupka procijenjene vrijednosti manje ili jednake 12.000,00 eura, u pravilu je dovoljno pribaviti jednu ponudu temeljem koje će biti izdana narudžbenica i plaćen račun. 
II. PRIPREMA POSTUPKA 
Članak 9.
Postupke jednostavne nabave procijenjene vrijednosti manje ili jednake 12.000,00 eura, priprema i provodi stručni suradnik za poslove računovodstva i javnu nabavu, dok za postupke jednostavne nabave iz članaka 10. i 11. ovoga Pravilnika, ravnatelj MLU imenuje Stručno povjerenstvo za jednostavnu nabavu (u daljnjem tekstu: Povjerenstvo).

Stručno povjerenstvo se sastoji od najmanje 3 (tri) člana, od kojih:
- ovisno o predmetu nabave, najmanje je jedan član iz redova stručnog osoblja MLU,
- najmanje jedan član mora posjedovati važeći certifikat u području javne nabave, ako se postupak provodi kroz napredne module EOJN RH.
Stručno Povjerenstvo je ovlašteno i dužno:
· pripremiti tehničke specifikacije, troškovnike i tekst poziva na dostavu ponuda.

· zaprimiti, otvoriti, pregledati i ocijeniti pristigle ponude kroz sustav EOJN RH.

· sastaviti Zapisnik o pregledu i ocjeni ponuda s jasnim obrazloženjem i prijedlogom ravnatelju za donošenje Odluke o odabiru ili Odluke o poništenju postupka.
Predmet nabave mora biti planiran u Planu nabave za tekuću kalendarsku godinu, u protivnom je potrebno, uz zahtjev za pokretanje nabave, dostaviti i zahtjev za izmjenu/dopunu Plana nabave. 
Zahtjev za pokretanje nabave dostavlja se najkasnije 5 radnih dana prije potrebe za nabavom roba, radova ili usluga iz ovoga Pravilnika. 
III. POSTUPAK JEDNOSTAVNE NABAVE 
Postupci procijenjene vrijednosti od 12.000,00 do 15.000,00 eura 
Članak 10.
Provedba postupka procijenjene vrijednosti jednake ili veće od 12.000,00 eura, a manje ili jednake 15.000,00 eura, započinje slanjem poziva za dostavu ponude na adresu jednog ili više gospodarskih subjekata, za koje postoje saznanja da obavljaju djelatnost vezanu za predmet nabave, na dokaziv način. 
Za nabavu iz stavka 1. ovoga članka naručitelj može sukladno ZJN, koristiti elektronička sredstva komunikacije. 
Ponude se zaprimaju, otvaraju, pregledavaju i ocjenjuju sukladno članku 16. ovoga Pravilnika. 
Postupci procijenjene vrijednosti veće od 15.000,00 eura 
Članak 11.
Postupak jednostavne nabave čija je procijenjena vrijednost veća od 15.000,00 eura MLU je, sukladno ZJN, obvezan provesti putem modula jednostavne nabave u EOJN RH. 
Postupak se pokreće donošenjem odluke o pokretanju postupka, imenovanjem Stručnog Povjerenstva za provedbu postupka te slanjem upita (poziva na dostavu ponuda) na adrese najmanje 3 (tri) gospodarska subjekta po izboru Naručitelja, pri čemu rok za dostavu ponuda ne smije biti kraći od 5 (pet) dana od dana slanja poziva.
U postupcima jednostavne nabave čija je procijenjena vrijednost veća od 15.000,00 eura, a manja ili jednaka 25.000,00 eura za robe i usluge, odnosno manja ili jednaka 45.000,00 eura za radove, MLU poziv za dostavu ponuda upućuje jednom ili više gospodarskih subjekata, za koje postoje saznanja da obavljaju djelatnost vezanu za predmet nabave, putem modula jednostavne nabave u EOJN RH, bez obveze javne objave. Naručitelj uvijek može odlučiti provesti postupak putem javne objave poziva u modulu jednostavne nabave u EOJN RH. 
Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura, MLU je obvezan sukladno ZJN provesti postupak jednostavne nabave putem javne objave u modulu jednostavne nabave EOJN RH. Istovremeno naručitelj može uputiti dodatni poziv pojedinom gospodarskom subjektu za sudjelovanje u postupku. 
Iznimno od stavka 4. ovoga članka, MLU nije obvezan provesti postupak jednostavne nabave putem javne objave u modulu jednostavne nabave, već poziv za dostavu ponuda upućuje sukladno stavku 3. ovoga članka: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni, b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 
2. ako iz tehničkih razloga predmet nabave može isporučiti samo određeni gospodarski subjekt, ili 
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
Razlozi za primjenu iznimke iz stavka 4. ovoga članka navode se i obrazlažu u objavi u modulu jednostavne nabave EOJN RH. 
Prije pokretanja postupaka jednostavne nabave iz stavaka 3. i 4. ovog članka, Povjerenstvo je dužno provesti i dokumentirati analizu (istraživanje) tržišta kako bi pravilno utvrdio tehničke specifikacije i procijenjenu vrijednost predmeta nabave.
IV. DOKUMENTACIJA O NABAVI 
Sadržaj poziva za dostavu ponuda 
Članak 12.
Postupak jednostavne nabave započinje danom slanja poziva za dostavu ponuda jednom ili više gospodarskih subjekata na dokaziv način, odnosno za postupke iz članka 11. ovoga Pravilnika, objavom u modulu jednostavne nabave EOJN RH. 
Poziv za dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude. 
MLU će u pravilu svim pozvanim gospodarskim subjektima uz Poziv na dostavu ponuda dostaviti obrazac ponudbenog lista i troškovnika. 
Ovisno o složenosti predmeta nabave, Poziv za dostavu ponuda može sadržavati zahtjeve i uvjete vezane za predmet nabave, kao i odgovarajuću primjenu odredaba ZJN u odnosu na kriterije koji će se primjenjivati za kvalitativni odabir gospodarskog subjekta (osnove za isključenje ponuditelja i navod o dokumentima kojima se dokazuje nepostojanje istih, minimalne uvjete profesionalne, ekonomske i financijske, tehničke i stručne sposobnosti gospodarskih subjekata te navod o dokumentima kojima se dokazuje tražena sposobnost), kriterije za odabir ponude (omjer cijene i ostalih kriterija te način dokazivanja tih kriterija), bitne i posebne uvjete za izvršenje ugovora, uvjete i zahtjeve koji moraju biti ispunjeni sukladno posebnim propisima ili stručnim pravilima, vrste jamstva, sredstva i uvjete jamstva, prijedlog ugovora o jednostavnoj nabavi te druge potrebne podatke, dokumente i informacije koje je gospodarski subjekt dužan dostaviti u ponudi (fotografije, prospekti, izjave, potvrde, dozvole i slično). 
Prilikom određivanja kriterija za odabir ponude u pozivu za dostavu ponuda, cijena uvijek mora biti jedan od kriterija za odabir, ili kao kriterij najniže cijene ili kao jedan od kriterija za odabir ekonomski najpovoljnije ponude. 
Tijelo nabave može prilagođavati Poziv za dostavu ponuda pojedinom postupku nabave te ga nadopuniti projektnim zadacima, nacrtima, projektnom dokumentacijom, crtežima, modelima, uzorcima i slično, u cilju točnijeg određivanja predmeta nabave i zaprimanja što kvalitetnijih ponuda. 
Rok za dostavu ponuda iznosi minimalno 5 dana od dana slanja poziva, odnosno objave u EOJN RH. 
Iznimno, radi žurnosti i za slučaj ponavljanja postupka jednostavne nabave, MLU može odrediti kraći rok za dostavu ponuda. 
Analogna primjena pojedinih odredbi i instituta iz ZJN 
Članak 13.
U postupcima jednostavne nabave MLU može, kada je to primjereno predmetu nabave, primijeniti pojedine institute ZJN kao što su pojašnjenje i upotpunjavanje ponude, ispravak računske pogreške, provjere uobičajeno niske ponude, uz poštivanje načela javne nabave. 
Primjena instituta iz stavka 1. ovoga članka odnosi se na svrhu i način postupanja s ponudama, dok se rokovi i druga procesna pravila primjenjuju sukladno odredbama ovoga Pravilnika. 
U slučaju nedoumica ili pravnih praznina u primjeni ovoga Pravilnika, pojedine odredbe tumače se uzimajući u obzir svrhu i načela ZJN te praksu njegove primjene, na odgovarajući način i samo ako priroda postupka jednostavne nabave to dopušta. 
Komunikacija u postupku 
Članak 14.
Komunikacija i razmjena informacija između MLU i gospodarskih subjekata razlikuje se s obzirom na propisana razgraničenja prema procijenjenoj vrijednosti u postupcima jednostavne nabave. 
U postupcima jednostavne nabave iz članka 10. ovoga Pravilnika, između MLU i gospodarskih subjekata komunikacija se može obavljati elektroničkim sredstvima komunikacije i posredno poštanskom pošiljkom, elektroničkom poštom, telefonom ili kombinacijom navedenih sredstava komunikacije, koja se odabiru ovisno o svakom pojedinom predmetu nabave. 
U postupcima jednostavne nabave iz članka 11. ovoga Pravilnika, komunikacija između Tijela nabave i gospodarskih subjekata se obavlja elektroničkim sredstvima komunikacije putem EOJN RH, osim ako to zbog tehničkih razloga nije moguće. 
U roku za dostavu ponuda gospodarski subjekti mogu zatražiti objašnjenja ili izmjene vezane uz poziv za dostavu ponuda. 
Odgovor na zatražena objašnjenja ili izmjene vezane uz poziv za dostavu ponuda TMLU može dostaviti izravno gospodarskim subjektima pozvanim na dostavu ponude, bez navođenja podataka o podnositelju zahtjeva, odnosno za postupke iz članka 11. ovoga Pravilnika objavom u modulu jednostavne nabave EOJN RH. 
V. PONUDA 
Sadržaj i izrada ponude 
Članak 15.
Ponuda je pisana izjava volje ponuditelja da isporuči robu, pruži uslugu ili izvede radove u skladu s uvjetima i zahtjevima navedenima u pozivu za dostavu ponuda i dokumentaciji o nabavi. 
Sadržaj ponude i način izrade ponude propisuje se pozivom za dostavu ponuda i/ili dokumentacijom o nabavi. 
Pri izradi ponude ponuditelj se mora pridržavati zahtjeva i uvjeta iz poziva za dostavu ponuda i dokumentacije o nabavi. Ponuditelj ne smije mijenjati ni nadopunjavati tekst poziva za dostavu ponuda i dokumentacije o nabavi. 
U roku za dostavu ponude ponuditelj može izmijeniti svoju ponudu, nadopuniti je ili od nje odustati. 
Na zahtjev MLU ponuditelj može produžiti rok valjanosti svoje ponude. 
Ponuda se izrađuje u pisanom obliku na hrvatskom jeziku i latiničnom pismu, a dostavlja se u roku i na način propisan u pozivu za dostavu ponuda. 
Ispravci u ponudi, kada je to primjenjivo, moraju biti izrađeni na način da su vidljivi (npr. nije dopustivo brisanje, premazivanje ili uklanjanje slova ili otisaka). Ispravci moraju, uz navod datuma ispravka, biti potvrđeni potpisom ponuditelja. 
VI. ZAPRIMANJE, OTVARANJE, PREGLED I OCJENA PONUDA 
Kriterij i postupak odabira ponude
Članak 16.
Kriterij za odabir ponude je najniža cijena ili ekonomski najpovoljnija ponuda.

U slučaju primjene kriterija ekonomski najpovoljnije ponude moraju biti navedeni dodatni kriteriji temeljem kojih će se ponuda bodovati (npr. kvaliteta – produljeno jamstvo, tehnička vrijednost – rok odaziva na reklamaciju ili kvalifikacija osoblja i sl.) te način njihova bodovanja.

Članak 17.
MLU odabire najpovoljniju ponudu na temelju svih valjano zaprimljenih ponuda, dostavljenih u skladu s načinom određenim u pozivu za dostavu ponuda. 
Za postupke iz članka 10. ovoga Pravilnika, ponude se mogu dostavljati putem ovlaštenog pružatelja poštanskih usluga preporučenom poštanskom pošiljkom na adresu naručitelja, ili se mogu koristiti elektronička sredstva komunikacije dostavom ponuda na adresu: mlu@mlu.hr. 
Za postupke iz članka 11. ovoga Pravilnika, ponude se dostavljaju elektroničkim sredstvima komunikacije putem modula jednostavne nabave EOJN RH, osim ako to zbog tehničkih razloga nije moguće (dijelovi ponude koji se ne mogu dostaviti elektroničkim putem, nedostupnost modula jednostavne nabave EOJN RH i sl.). 
Pravovremeno pristigle ponude upisuju se u Upisnik o zaprimanju ponuda, koji je sastavni dio Zapisnika o otvaranju, pregledu i ocjeni ponuda. 
Ukoliko smatra potrebnim, MLU može u postupak pregleda i ocjene pristiglih ponuda uključiti neovisne stručne osobe i/ili tijela. 
MLU će odbiti ponudu kao nevaljanu, ako: 
a) ponuda nije dostavljena u roku određenom u pozivu na dostavu ponuda, 
b) ponuda nije potpuna ili nije razumljiva, a nedostatak nije moguće otkloniti pojašnjenjem ili upotpunjavanjem ponude, 
c) ponuda ne ispunjava uvjete ili zahtjeve iz poziva na dostavu ponuda, 
d) ponuđeni predmet nabave ne odgovara tehničkim specifikacijama ili drugim zahtjevima naručitelja, 
e) ponuditelj nije dokazao ispunjavanje uvjeta sposobnosti, ako su takvi uvjeti bili propisani, f) postoje razlozi za isključenje ponuditelja, ako su bili propisani pozivom na dostavu ponuda, g) cijena ponude je neuobičajeno niska, a ponuditelj nije dostavio prihvatljivo obrazloženje, h) ponuda je protivna propisima ili uvjetima iz poziva na dostavu ponuda. 
MLU može prihvatiti ponudu čija je cijena veća od procijenjene vrijednosti nabave ako su za tu nabavu osigurana financijska sredstva. Ako financijska sredstva nisu osigurana, MLU će odbiti takvu ponudu ili poništiti postupak jednostavne nabave. 
MLU o postupku otvaranja, pregleda i ocjene ponuda sastavlja Zapisnik, koji se uz Odluku o odabiru ponude bez odgode dostavlja svakom pojedinom ponuditelju koji je dostavio ponudu i to na dokaziv način ili putem EOJN RH javnom objavom. Odluka o poništenju postupka se dostavlja na isti način kao i odluka o odabiru, ali samostalno bez Zapisnika. 
MLU može poništiti postupak jednostavne nabave osobito ako nije zaprimljena nijedna valjana ponuda, ako su cijene ponuda veće od procijenjene vrijednosti nabave, ako je to potrebno radi zaštite javnog interesa ili ako su nastupile okolnosti koje onemogućuju provedbu postupka. 
Postupak jednostavne nabave u kojem je donesena Odluka o odabiru završava sklapanjem ugovora s odabranim ponuditeljem ili dostavom pravovaljano potpisane i ovjerene narudžbenice odabranom ponuditelju. 
Rok mirovanja i izvršnost odluke 
Članak 18.
U postupcima jednostavne nabave procijenjene vrijednosti jednake ili veće od 15.000,00 eura, nakon dostave odluke o odabiru ponuditeljima, naručitelj ne smije sklopiti ugovor o nabavi odnosno izdati narudžbenicu prije isteka rokova za podnošenje prigovora propisanih odredbom članka 18. stavak 3. ovog Pravilnika. 
Rok iz stavka 1. ovoga članka predstavlja rok mirovanja. 
Ako u roku iz stavka 1. ovoga članka nije podnesen prigovor, odluka o odabiru postaje izvršna istekom roka za podnošenje prigovora. 
Ako je prigovor podnesen u roku, odluka o odabiru ne može biti izvršena do donošenja odluke o prigovoru. 
U postupcima jednostavne nabave procijenjene vrijednosti manje od 15.000,00 eura, odluka o odabiru može biti izvršena odmah nakon njezina donošenja, jer se pravna zaštita u tim postupcima ne osigurava putem prigovora. 
Rok mirovanja ne primjenjuje se ako je u postupku jednostavne nabave zaprimljena samo jedna ponuda, tada je odluku o odabiru moguće izvršiti odmah nakon njezina donošenja. 
VII. PRAVNA ZAŠTITA 
Pravna zaštita – prigovor 
Članak 19.
Gospodarski subjekt koji ima ili je imao interes za dobivanje ugovora u postupcima jednostavne nabave čija je procijenjena vrijednost veća od 15.000,00 eura, može podnijeti prigovor na radnje u postupku jednostavne nabave, a osobito na: 
a) sadržaj poziva na dostavu ponuda odnosno dokumentacije o nabavi, 
b) postupak pregleda i ocjene ponuda, 
c) odluku o odabiru ponude, odluku o poništenju postupka jednostavne nabave. 
Prigovor mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, radnju naručitelja na koju se prigovor odnosi, razloge prigovora i obrazloženje, dokaze na kojima se prigovor temelji i prijedlog načina otklanjanja navodne nepravilnosti. 
Prigovor iz stavka 1. ovoga članka podnosi se čelniku naručitelja: 
a) u roku od 3 kalendarska dana od dana dostave odluke o odabiru ili odluke o poništenju postupka, kada se prigovor odnosi na te odluke odnosno postupak pregleda i ocjene ponuda, b) najkasnije do isteka roka za dostavu ponuda, kada se prigovor odnosi na sadržaj poziva odnosno dokumentacije o nabavi, osim ako drugačije nije propisano pozivom na dostavu ponuda odnosno u dokumentaciji o nabavi. 
Povodom prigovora MLU može odlučiti sljedeće: 
a) odbaciti prigovor ako nije pravodoban ili nije dopušten, 
b) odbiti prigovor kao neosnovan, 
c) prihvatiti prigovor i naložiti otklanjanje utvrđenih nepravilnosti, 
d) poništiti postupak jednostavne nabave ili njegov dio 
Čelnik naručitelja dužan je o prigovoru odlučiti u roku od 5 kalendarskih dana od dana primitka prigovora. Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN RH, osim ukoliko drugačije nije propisano pozivom na dostavu ponuda odnosno u dokumentaciji o nabavi. 
U postupcima jednostavne nabave čija je procijenjena vrijednost manja ili jednaka 15.000,00 eura, prigovor nije dopušten. 
Podnošenje prigovora u pravilu odgađa provedbu jednostavne nabave i sklapanje ugovora odnosno izdavanja narudžbenice, osim ako čelnik naručitelja ocijeni da bi odgoda štetila javnom interesu, kao i za slučaj žurnosti propisan člankom 11. stavak 4. točka c) ovog Pravilnika. 
Članak 20.
O prigovoru odlučuje čelnik naručitelja, a može posebnom odlukom za to ovlastiti i drugu osobu. 
Ako čelnik naručitelja za odlučivanje o prigovoru imenuje jednu ili više osoba, odlukom o imenovanju određuje se njihov sastav i zadaće. 
Osobe koje odlučuju o prigovoru ne smiju biti osobe koje su sudjelovale u pripremi ili provedbi postupka jednostavne nabave na koji se prigovor odnosi. 
O odluci povodom prigovora podnositelj prigovora obavještava se bez odgode. 
Postupak odlučivanja o prigovoru iz ovoga članka nije upravni postupak, a odluka naručitelja nema svojstvo upravnog akta. 
VIII. SKLAPANJE UGOVORA I MOGUĆNOST IZMJENE UGOVORA 
Sklapanje ugovora 
Članak 21.
Po izvršnosti Odluke o odabiru, naručitelj i odabrani ponuditelj sklapaju ugovor o jednostavnoj nabavi u pisanom obliku, odnosno naručitelj izdaje narudžbenicu odabranom ponuditelju. 
Ugovori o jednostavnoj nabavi sklopljeni temeljem postupaka iz članka 11. ovog Pravilnika, moraju biti potpisani kvalificiranim elektroničkim potpisom te razmijenjeni u digitalnom obliku između ugovornih strana kroz sustav EOJN RH.
Ugovor o jednostavnoj nabavi mora sadržavati sve bitne sastojke ponude i biti u skladu s uvjetima iz poziva za dostavu ponuda i odabranom ponudom. 
Izmjena ugovora
Članak 22.
Ugovor o nabavi sklopljen u postupku jednostavne nabave može se izmijeniti tijekom njegova trajanja primjenjujući odgovarajuće odredbe članaka 315. do 321. ZJN, a osobito pazeći pri tom da se time ne mijenja bitno predmet ugovora niti narušavaju načela javne nabave. 
Izmjene ugovora osobito su dopuštene ako se odnose na: 
- manje tehničke prilagodbe koje ne mijenjaju prirodu predmeta nabave, 
- produženje rokova izvršenja ugovora zbog objektivnih okolnosti koje naručitelj nije mogao predvidjeti,
- promjene koje su nužne radi urednog izvršenja ugovora, ako ne mijenjaju bitne elemente ugovora. 
Izmjene ugovora ne smiju imati za posljedicu: 
- promjenu predmeta nabave, 
- promjenu kriterija na temelju kojih je ponuda odabrana, 
- značajno povećanje vrijednosti ugovora koje bi utjecalo na izbor postupka nabave. 
Svaka izmjena ugovora mora biti pisano obrazložena i dokumentirana u dokumentaciji postupka. 
Ako izmjena ugovora podrazumijeva značajno povećanje vrijednosti ugovora ili promjenu predmeta nabave, naručitelj je dužan provesti novi postupak nabave sukladno ovom Pravilniku. 
IX. IZVRŠENJE UGOVORA 
Izvršenje jednostavne nabave 
Članak 23.
Izvršenje jednostavne nabave mora biti u skladu s uvjetima određenim u pozivu za dostavu ponuda, dokumentacijom o nabavi, odabranom ponudom, izdanom narudžbenicom i sklopljenim ugovorom. 
Voditelj Računovodstva MLU kontrolira i prati izvršenje ugovora odnosno narudžbenice, osobito: 
· poštivanje ugovorenih rokova, 
· financijsku realizaciju, 
· ugovorene i stvarno nabavljene količine, 
· kvalitetu izvršenja predmeta nabave, 
· primopredaju robe, radova i usluga. 
Ukoliko budu uočene bilo kakve nepravilnosti ili odstupanja od ugovorenih uvjeta, voditelj Računovodstva MLU će o istom bez odgode obavijestiti ravnatelja MLU radi poduzimanja odgovarajućih mjera. 
U slučaju neispunjenja ugovornih obveza od strane odabranog ponuditelja, naručitelj može pokrenuti postupak raskida ugovora sukladno odredbama sklopljenog ugovora i propisima obveznog prava. 
X. REGISTAR UGOVORA I EVIDENCIJA PONUDITELJA 
Registar ugovora 
Članak 24.
MLU je obvezan na temelju sklopljenih ugovora i izdanih narudžbenica iz ovoga Pravilnika voditi registar za predmete nabave čija je procijenjena vrijednost jednaka ili veća od 12.000,00 eura bez PDV-a. 
Registar sadrži najmanje sljedeće podatke: 
1. predmet nabave/ugovora, 
2. iznos sklopljenog ugovora, 
3. naziv odabranog ponuditelja/ugovaratelja, 
4. konačni iznos koji je isplaćen odabranom ponuditelju/ugovaratelju te obrazloženje ukoliko je taj iznos veći od ugovorenog. 
Registar ugovora i okvirnih sporazuma objavljuje se u EOJN RH sukladno članku 28. ZJN.
Evidencija o ponuditeljima 
Članak 25.
MLU vodi internu evidenciju o gospodarskim subjektima koji su sudjelovali u postupcima jednostavne nabave, koja sadrži osobito:
- naziv i OIB gospodarskog subjekta, 
- postupke jednostavne nabave u kojima je gospodarski subjekt sudjelovao, 
- podatke o izvršenju ugovornih obveza, uključujući eventualno utvrđena odstupanja.
Evidencija iz stavka 1. ovoga članka služi naručitelju u svrhu kvalitetnije pripreme budućih postupaka jednostavne nabave, osobito u dijelu istraživanja tržišta i odabira gospodarskih subjekata kojima će se uputiti poziv za dostavu ponuda. 
Čuvanje dokumentacije 
Članak 26.
MLU je obvezan čuvati dokumentaciju o svakom provedenom postupku jednostavne nabave najmanje 4 godine od završetka postupka jednostavne nabave. 
XI. PRIJELAZNE I ZAVRŠNE ODREDBE 
Postupci u tijeku 
Članak 27.
Postupci jednostavne nabave koji su započeti prema odredbama Pravilnika o jednostavnoj nabavi Broj: 148/1-2022. od 8. studenog 2022. godine bit će dovršeni prema odredbama toga Pravilnika, sukladno članku 87. Zakona o izmjenama i dopunama Zakona o javnoj nabavi („Narodne novine“, broj 48/26.). 
Članak 28.

Izrazi koji se u ovom Pravilniku koriste za osobe u muškom rodu neutralni su i odnose se na muške i ženske osobe.

Prestanak važenja 
Članak 29.
Stupanjem na snagu ovoga Pravilnika prestaje važiti Pravilnik o jednostavnoj nabavi  Broj: 148/1-2022. od 8. studenog 2022. godine.

Stupanje na snagu 
Članak 30.
Ovaj Pravilnik bit će objavljen na oglasnoj ploči MLU kao i na mrežnoj stranici naručitelja www.mlu.hr te u EOJN RH, a stupa na snagu dana 1. rujna 2026. godine. 

Predsjednica Upravnog vijeća

                                                                                          Muzeja likovnih umjetnosti

                                                                                               Daria Paloš, mag.iur.
Broj: 95/…-2026.

Osijek, …………… 2026. 

